SPOROČILO ZA JAVNOST!

Odziv na izjavo sindikata Fides - prenova glavarinskih količnikov

**Ljubljana, 3. december 2024 – V zvezi z današnjo** [**spletno objavo sindikata Fides**](https://www.sindikatfides.si/obvestila/fides-prenovo-glavarinskih-koli%C4%8Dnikov-ozna%C4%8Duje-kot-nelegitimnih-uradno-poziva) **Zavoda za zdravstveno zavarovanje Slovenije (v nadaljevanju: ZZZS) poudarja, da se z načrtovano prenovo modela financiranja ambulant družinske medicine ter otroških in šolskih dispanzerjev na noben način ne spreminja minimalne obremenitve zdravnikov, kot jo določa veljavna vladna Uredba 2024 (zdravnik lahko odklanja paciente pri 1.895 glavarinskih količnikih, kar je 20% manj od trenutne povprečne obremenitve ambulante družinskega zdravnika oz. 10% manj od trenutne povprečne obremenitve otroškega in šolskega dispanzerja). Zaradi te prenove zato tudi ne prihaja do nikakršne kršitve Kolektivne pogodbe za zdravnike in zobozdravnike.**

ZZZS se je glede načrtovane prenove večkrat posvetoval tudi z različnimi predstavniki zdravniških  organizacij, med drugim tudi članom Fidesa na sestanku dne 12.11.2024, kjer niso bili izraženi nobeni pomisleki iz današnje javne objave. Pred tem je ZZZS prenovo večkrat predstavil tudi delovni skupini za podporo ambulantam družinske medicine pri Ministrstvu za zdravje, v kateri sodelujejo številni družinski zdravniki, pa tudi Zdravniški zbornici Slovenije, Razširjenemu strokovnemu kolegiju za družinsko medicino, sekciji pediatrije na primarni ravni itd.

Nazadnje v zvezi s t.i. Modro knjigo, ki jo Fides danes omenja, opozarjamo, da je računsko sodišče v svoji reviziji iz leta 2022 ugotovilo: "*ocenjujemo, da standardi in normativi iz modre knjige niso objektivni.*" Računsko sodišče je namreč oktobra 2022 opozorilo na neustrezno dolgoročno načrtovanje kadrov v zdravstvu, še zlasti na področju družinske medicine, in sicer v svoji reviziji Ministrstva za zdravje in Zdravniške zbornice Slovenije ter izdalo podrobna priporočila. Računsko sodišče je še posebej problematiziralo določitev končnega ciljnega normativa 1.500 glavarinskih količnikov/tim. Iz revizije na 49. strani namreč izhaja: (MZ=Ministrstvo za zdravje, ZZ=Zdravniška zbornica, GK=glavarinski količnik):

*"Zaradi navedenih okoliščin v reviziji nismo mogli potrditi, da je normativ iz modre knjige ustrezna osnova za ocenjevanje (ugotavljanje) potreb po zdravnikih posameznih specialističnih strok in oblikovanje mreže javne zdravstvene službe. Prav tako ni mogoče potrditi, da predstavlja ustrezno podlago za ugotavljanje (pre)obremenitev zdravnikov ter posledično za ugotavljanje ravni kakovosti obravnave zavarovanih oseb. Kljub odsotnosti razjasnitve metodologije za določitev normativa 1.500 GK po naši oceni na dejansko obremenitev zdravnika in s tem na kakovost obravnave pacientov v največji meri vpliva število obiskov glede na vrsto in zahtevnost obravnave. Od tega je odvisen tudi čas dejanske obravnave zavarovane osebe. Namen določitve normativa naj bi bilo zagotavljanje primerljivih pogojev dela zdravnikov glede razpoložljivega časa za obravnave (ta pa je odvisen od števila in potreb opredeljenih zavarovanih oseb) in hkrati zagotavljanje primerljive kakovosti obravnave pacientov. Ocenjujemo, da standardi in normativi iz modre knjige niso objektivni, saj:*

*- jih je ZZ z interesnima združenjema opredelila zgolj z namenom določitve izhodišča za sklepanje podjemnih pogodb, pri tem pa ni poskrbela, da bi bili standardi in normativi dejansko utemeljeni in podprti z natančnimi analizami in viri podatkov,*  
*- sta predloga normativov dela za družinske zdravnike in ginekologe samostojno pripravili predstavnici ZZ kot članici strokovne komisije za primarno raven leta 2008 (v dokumentaciji ni gradiva od RSK za ti 2 področji, iz poročila o delu strokovne komisije za primarno raven pa izhaja, da sta navedeni članici komisije sami zastopali RSK za ti 2 področji, kar bi lahko bilo v navzkrižju interesov),*  
*- je ZZ v modri knjigi kot avtorje standardov in normativov za primarno raven navedla vse člane komisije za primarno raven, čeprav sta vsaj 2 člana (predstavnika Združenja zdravstvenih zavodov in ZZZS) že leta 2008 opozorila na nestrinjanje s predlogi,*  
*- je ZZ v modri knjigi kot avtorje standardov in normativov za sekundarno raven navedla vse člane komisije za sekundarno raven, čeprav je ta komisija že leta 2008 opozorila, da nekateri priporočeni časi za nekatere oblike dela niso objektivno preverjeni in zato ne morejo predstavljati normativov."*

*Vir:* [Revizijsko poročilo: Skrb za učinkovit vstop zdravnikov na trg dela](https://www.rs-rs.si/fileadmin/user_upload/Datoteke/Revizije/2021/Zdravniki/Zdravniki_RSP_RevizijskoP.pdf), *revizija računskega sodišča, oktober 2022.*

ZAVOD ZA ZDRAVSTVENO

ZAVAROVANJE SLOVENIJE